Linkshandige pianis bestee £28 000 om klavier se note ‘om te keer’Foto: Pixabay.com Chris Seed, wat linkshandig is, het besluit om ŉ verband op sy huis te neem sodat hy £28 000 kon bestee om ŉ klavier te bou wat sy dominante hand sal akkommodeer. Die meeste bladmusiek is so geskryf dat die melodie met die regterhand gespeel word – dit wil sê, dat die mees ingewikkelde dele van die musiek met die regterhand gespeel moet word. Maar hoe gemaak as jy linkshandig is? Dit is juis om dié rede dat Seed die Nederlandse klaviermakers, Poletti en Tuinman, genader het om ŉ klavier te bou met “omgekeerde note”. Waar mens middel-C na G met jou regterhand na regs sal speel op ŉ standaardklavier, sal jy op dié klavier middel-C na G met jou linkerhand na links speel. Maroela Media het vlugtig met ŉ linkshandige pianis gesels en dié meen sy moes van kleins af leer om haar “swakker” hand beter te gebruik. “Ek het altyd kritiek gekry dat my basnote te hard gespeel word. Ek moes my dominante hand leer om sagter te speel. Ek dink dit sal interessant wees om te sien of ŉ linkshandige persoon meer “natuurlik” sal speel indien hy op dié klavier speel. Ek ondersteun hierdie idee – die meeste dinge word in elk geval vir regshandige mense gemaak en ons linkshandiges moet altyd aanpas,” skerts sy. Laat weet gerus wat jy dink van dié idee. Sal jy as linkshandige ook eerder op so ŉ klavier wil speel?